## Pravilnik o upotrebi mlijeka, mliječnih proizvoda i proizvoda na bazi mlijeka koji se smatraju nusproizvodima životinjskog podrijetla koji nisu za prehranu ljudi materijala kategorije 3

### NN 118/2009 (30.9.2009.), Pravilnik o upotrebi mlijeka, mliječnih proizvoda i proizvoda na bazi mlijeka koji se smatraju nusproizvodima životinjskog podrijetla koji nisu za prehranu ljudi materijala kategorije 3

MINISTARSTVO POLJOPRIVREDE, RIBARSTVA I RURALNOG RAZVOJA

2905

Na temelju članka 56. stavka 2. podstavka 6. Zakona o hrani (»Narodne novine«, broj 46/07 i 155/08), ministar poljoprivrede, ribarstva i ruralnog razvoja donosi

PRAVILNIK

O UPOTREBI MLIJEKA, MLIJEČNIH PROIZVODA I PROIZVODA NA BAZI MLIJEKA KOJI SE SMATRAJU NUSPROIZVODIMA ŽIVOTINJSKOG PODRIJETLA KOJI NISU ZA PREHRANU LJUDI MATERIJALA KATEGORIJE 3[[1]](#footnote-29081-1)

Područje primjene

Članak 1.

Ovim se Pravilnikom propisuje način upotrebe mlijeka, mliječnih proizvoda, proizvoda na bazi mlijeka, koji se smatraju nusproizvodima životinjskog podrijetla koji nisu za prehranu ljudi (u daljnjem tekstu: nusproizvodi) materijala Kategorije 3.

Odobravanje i registriranje

Članak 2.

Ministarstvo poljoprivrede, ribarstva i ruralnog razvoja (u daljnjem tekstu: nadležno tijelo) odobrava/registrira sakupljanje, prijevoz, preradu, upotrebu i skladištenje mlijeka, mliječnih proizvoda i proizvoda na bazi mlijeka koji se, u skladu s člankom 6. stavkom 1. točkama (e), (f) i (g) Pravilnika o nusproizvodima životinjskog podrijetla koji nisu za prehranu ljudi (Narodne novine, broj 87/09)[[2]](#footnote-29081-2) smatraju nusproizvodima materijala Kategorije 3, koji nisu bili prerađeni u skladu s odredbama Dodatka VII. Poglavlja V. navedenog Pravilnika[[3]](#footnote-29081-3) (proizvodi), ukoliko navedene aktivnosti i proizvodi udovoljavaju zahtjevima iz ovoga Pravilnika.

Upotreba prerađenih proizvoda, sirutke i neprerađenih proizvoda kao hrane za životinje

Članak 3.

1) Prerađeni proizvodi i sirutka, kako je navedeno u Dodatku I. ovoga Pravilnika, mogu se koristiti kao hrana za životinje u skladu sa zahtjevima iz Dodatka I. ovoga Pravilnika.

2) Neprerađeni proizvodi i drugi proizvodi, kako je navedeno u Dodatku II. ovoga Pravilnika, mogu se koristiti kao hrana za životinje u skladu sa zahtjevima iz Dodatka II. ovoga Pravilnika.

Sakupljanje, prijevoz i skladištenje

Članak 4.

1) Proizvodi se sakupljaju, prevoze i označavaju u skladu sa zahtjevima iz Dodatka II. Pravilnika o nusproizvodima životinjskog podrijetla koji nisu za prehranu ljudi[[4]](#footnote-29081-4).

2) Iznimno, odredbe stavka 1. ovoga članka ne primjenjuju se na objekte za preradu mlijeka odobrene u skladu s propisima o hrani kada prethodno isporučene vlastite proizvode od mlijeka prikupljaju i vraćaju u objekt.

3) Proizvodi se moraju skladištiti na odgovarajućoj temperaturi kako bi se izbjegao bilo kakav rizik za zdravlje ljudi i životinja, i to:

(a) u određenom objektu za skladištenje odobrenom u skladu s člankom 11. Pravilnika o nusproizvodima životinjskog podrijetla koji nisu za prehranu ljudi[[5]](#footnote-29081-5); ili

(b) u određenom odvojenom prostoru u objektu odobrenom u skladu s propisima o hrani.

4) Uzorci završnog proizvoda uzeti za vrijeme skladištenja ili pri povlačenju iz skladišta, moraju udovoljavati mikrobiološkim standardima navedenim u Dodatku VII. Poglavlju I. Dijelu D točki 10. Pravilnika o nusproizvodima životinjskog podrijetla koji nisu za prehranu ljudi[[6]](#footnote-29081-6).

Odobravanje, registracija i mjere kontrole

Članak 5.

1) Objekti za preradu mlijeka odobreni u skladu s propisima o hrani i gospodarstva odobrena/registrirana u skladu s dodacima iz ovoga Pravilnika, moraju biti registrirani od strane nadležnog tijela za navedenu namjenu.

2) Nadležno tijelo poduzima potrebne mjere kako bi kontroliralo sukladnost subjekata u poslovanju s hranom u registriranim objektima i gospodarstvima sa zahtjevima iz ovoga Pravilnika.

Poduzimanje mjera u slučaju nesukladnosti

Članak 6.

1) U slučaju neispunjavanja uvjeta iz ovoga Pravilnika nadležno tijelo odmah privremeno zabranjuje rad u objektima koji obavljaju djelatnost u skladu s odredbama ovoga Pravilnika.

2) Nakon utvrđivanja otklanjanja nedostataka iz stavka 1. ovoga članka nadležno tijelo dozvoljava rad u objektima.

Dodaci

Članak 7.

Dodaci I. i II. tiskani su kao prilog ovoga Pravilnika i njegov su sastavni dio.

Stupanje na snagu

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: NP 053-01/09-01/359

Urbroj: 525-06-2-0532/09-5

Zagreb, 22. rujan 2009.

Ministar
Petar Čobanković, v. r.

DODATAK I.

UPOTREBA PRERAĐENIH PROIZVODA I SIRUTKE, KAKO JE NAVEDENO U ČLANKU 6. STAVKU 2. TOČKI (i) PRAVILNIKA O NUSPROIZVODIMA ŽIVOTINJSKOG PODRIJETLA KOJI NISU ZA PREHRANU LJUDI[[7]](#footnote-29081-7)

Poglavlje I.

A. Proizvodi

Proizvodi, uključujući vodu koja se koristila za ispiranje, a koja je bila u dodiru sa sirovim mlijekom i/ili mlijekom pasteriziranim u skladu s Prilogom III. Odjeljkom IX. Poglavljem II. Dijelom II. Pravilnika o higijeni hrane životinjskog podrijetla (»Narodne novine«, broj 99/07)[[8]](#footnote-29081-8), podvrgnuti najmanje jednom od sljedećih postupaka:

(a) obradi ultra visokom temperaturom (UHT) u skladu s Prilogom III. Odjeljkom IX. Poglavljem II. Dijelom II. točkom 1. podtočkom (b) Pravilnika o higijeni hrane životinjskog podrijetla[[9]](#footnote-29081-9);

(b) sterilizaciji pri kojoj je postignuta vrijednost Fo jednaka ili viša od 3 ili koja je provedena u skladu s međunarodno priznatom normom na temperaturi od najmanje 115 °C kroz 20 minuta ili bilo kojom drugom kombinacijom temperature i vremena s istovjetnim učinkom;

(c) pasterizaciji u skladu s Prilogom III. Odjeljkom IX. Poglavljem II. Dijelom II. točkom 1. podtočkom (a) Pravilnika o higijeni hrane životinjskog podrijetla[[10]](#footnote-29081-10), nakon čega slijedi:

– u slučaju dehidriranog mlijeka i dehidriranih mliječnih proizvoda, postupak sušenja (dehidracije); ili

– u slučaju fermentiranih mliječnih proizvoda, postupak kojim je postignuta pH vrijednost manja od 6 u trajanju od najmanje sat vremena.

B. Upotreba

Proizvodi iz Dijela A. ovoga Poglavlja mogu se koristiti kao krmivo u Republici Hrvatskoj i državama s kojima Republika Hrvatska ima sklopljen sporazum o prekograničnoj suradnji. Objekt mora osigurati sljedivost proizvoda.

Poglavlje II.

A. Proizvodi

1. Proizvodi, uključujući vodu koja se koristila za ispiranje, a koja je bila u dodiru isključivo s mlijekom pasteriziranim u skladu s Prilogom III. Odjeljkom IX. Poglavljem II. Dijelom II. točkom 1. podtočkom (a) Pravilnika o higijeni hrane životinjskog podrijetla[[11]](#footnote-29081-11); i

2. Sirutka proizvedena od toplinski neobrađenih mliječnih proizvoda, koja se mora prikupiti najmanje nakon 16 sati od grušanja mlijeka i čiji zabilježeni pH mora biti manji od 6 prije otpreme izravno na odobreno/registrirano gospodarstvo.

B. Upotreba

Proizvodi i sirutka iz Dijela A. ovoga Poglavlja mogu se upotrebljavati kao krmiva pod sljedećim uvjetima:

(a) ako su otpremljeni iz objekta odobrenog sukladno propisima o hrani koji osigurava sljedivost navedenih proizvoda; i

(b) ako su otpremljeni u ograničeni broj odobrenih/registriranih gospodarstava, određenih temeljem procjene rizika provedene od strane nadležnog tijela u sklopu izrade kriznog plana za zarazne bolesti, osobito slinavke i šapa.

DODATAK II.

OSTALE UPOTREBE NEPRERAĐENIH PROIZVODA I DRUGIH PROIZVODA

A. Proizvodi

Sirovi proizvodi, uključujući i vodu koja se koristila za ispiranje, a koja je bila u dodiru sa sirovim mlijekom i drugim proizvodima za koje nije osigurana obrada navedena u Dodatku I. Poglavljima I. i II. ovoga Pravilnika.

B. Upotreba

Proizvodi iz Dijela A. ovoga Poglavlja mogu se upotrebljavati kao krmiva pod sljedećim uvjetima:

(a) ako su otpremljeni iz objekta odobrenog sukladno propisima o hrani koji osigurava sljedivost navedenih proizvoda; i

(b) ako su otpremljeni u ograničeni broj odobrenih/registriranih gospodarstava, određenih temeljem procjene rizika provedene od strane nadležnog tijela u sklopu izrade kriznog plana za zarazne bolesti, osobito slinavke i šapa, i pod uvjetom da se životinje prisutne na odobrenom/registriranom gospodarstvu mogu premještati:

1. ili izravno u klaonicu u Republici Hrvatskoj; ili

2. na drugo gospodarstvo u Republici Hrvatskoj, za koje nadležno tijelo osigurava da životinje prijemljive na slinavku i šap mogu biti otpremljene sa gospodarstva samo:

– ili u skladu s podtočkom 1. ove točke: ili

– ako su životinje otpremljene na gospodarstvo koje ne hrani životinje proizvodima iz ovoga Dodatka, nakon što je proteklo razdoblje od 21 dan od uvođenja životinja na gospodarstvo.

[[1](#footnote-29081-1-backlink)]1 Pravilnikom se preuzimaju odredbe Uredbe Komisije (EZ) br. 79/2005 od 19. siječnja 2005. kojom se implementira Uredba (EZ) br. 1774/2002 Europskog parlamenta i Vijeća koja se odnosi na upotrebu mlijeka, proizvoda na bazi mlijeka i mliječnih derivata koji su određeni kao materijal Kategorije 3 u navedenoj Uredbi

[[2](#footnote-29081-2-backlink)]2 Člankom 6. stavkom 1. točkama (e), (f) i (g) Pravilnika o nusproizvodima životinjskog podrijetla koji nisu za prehranu ljudi (»Narodne novine«, broj 87/09) su preuzete odredbe članka 6. stavka 1. točaka (e), (f) i (g) Uredbe (EZ) Europskog parlamenta i Vijeća br. 1774/2002 od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[3](#footnote-29081-3-backlink)]3 Dodatkom VII. Poglavljem V. Pravilnika o nusproizvodima životinjskog podrijetla koji nisu za prehranu ljudi (»Narodne novine«, broj 87/09) su preuzete odredbe Dodatka VII. Poglavlja V. Uredbe (EZ) Europskog parlamenta i Vijeća br. 1774/2002 od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[4](#footnote-29081-4-backlink)]4 Dodatkom II. Pravilnika o nusproizvodima životinjskog podrijetla koji nisu za prehranu ljudi su preuzete odredbe Dodatka II. Uredbe (EZ) Europskog parlamenta i Vijeća br. 1774/2002 od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[5](#footnote-29081-5-backlink)]5 Člankom 11. Pravilnika o nusproizvodima životinjskog podrijetla koji nisu za prehranu ljudi su preuzete odredbe članka 11. Uredbe (EZ) Europskog parlamenta i Vijeća br. 1774/2002 od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[6](#footnote-29081-6-backlink)]6 Dodatkom VII. Poglavljem I. Dijelom D točkom 10. Pravilnika o nusproizvodima životinjskog podrijetla koji nisu za prehranu ljudi su preuzete odredbe Dodatka VII. Poglavlja I. Dijela D točke 10. Uredbe (EZ) Europskog parlamenta i Vijeća br. 1774/2002 od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[7](#footnote-29081-7-backlink)]7 Člankom 6. stavkom 2. točkom (i) Pravilnika o nusproizvodima životinjskog podrijetla koji nisu za prehranu ljudi (»Narodne novine«, broj 87/09) su preuzete odredbe članka 6. stavka 2. točke (i) Uredbe (EZ) Europskog parlamenta i Vijeća br. 1774/2002 od 3. listopada 2002. kojom se utvrđuju zdravstvena pravila koja se odnose na nusproizvode životinjskog podrijetla koji nisu namijenjeni prehrani ljudi

[[8](#footnote-29081-8-backlink)]8 Prilogom III. Odjeljkom IX. Poglavljem II. Dijelom II. Pravilnika o higijeni hrane životinjskog podrijetla (»Narodne novine«, broj 99/07) su preuzete odredbe Priloga III. Odjeljka IX. Poglavlja II. Dijela II. Uredbe Europskog parlamenta i Vijeća (EZ) br. 853/2004 od 29. travnja 2004. kojom se utvrđuju posebna pravila higijene hrane životinjskog podrijetla

[[9](#footnote-29081-9-backlink)]9 Prilogom III. Odjeljkom IX. Poglavljem II. Dijelom II. točkom 1. podtočkom (b) Pravilnika o higijeni hrane životinjskog podrijetla (»Narodne novine«, broj 99/07) su preuzete odredbe Priloga III. Odjeljka IX. Poglavlja II. Dijela II. točke 1. podtočke (b) Uredbe Europskog parlamenta i Vijeća (EZ) br. 853/2004 od 29. travnja 2004. kojom se utvrđuju posebna pravila higijene hrane životinjskog podrijetla

[[10](#footnote-29081-10-backlink)]10 Prilogom III. Odjeljkom IX. Poglavljem II. Dijelom II. točkom 1. podtočkom (a) Pravilnika o higijeni hrane životinjskog podrijetla (»Narodne novine«, broj 99/07) su preuzete odredbe Priloga III. Odjeljka IX. Poglavlja II. Dijela II. točke 1. podtočke (a) Uredbe Europskog parlamenta i Vijeća (EZ) br. 853/2004 od 29. travnja 2004. kojom se utvrđuju posebna pravila higijene hrane životinjskog podrijetla

[[11](#footnote-29081-11-backlink)]11 Prilogom III. Odjeljkom IX. Poglavljem II. Dijelom II. točkom 1. podtočkom (a) Pravilnika o higijeni hrane životinjskog podrijetla (»Narodne novine«, broj 99/07) su preuzete odredbe Priloga III. Odjeljka IX. Poglavlja II. Dijela II. točke 1. podtočke (a) Uredbe Europskog parlamenta i Vijeća (EZ) br. 853/2004 od 29. travnja 2004. kojom se utvrđuju posebna pravila higijene hrane životinjskog podrijetla

Pravilnik, NN 118/2009-2905